Video: Olifante red kalf wat in dammetjie valSkermgreep uit die video ŉ Kind is sy ouers se grootste skat – of dit mens of dier is. Ouers sal enigiets doen as hul kinders in die moeilikheid beland. ŉ Video van olifante wat ŉ kalfie van verdrinking red, roer die hartsnare. Die gebruiker Gabriele Corno het die video Saterdag op Twitter gedeel en begin met ŉ olifantkoei en ŉ kalfie wat water uit ŉ dammetjie suip. Die kalfie val dan skielik in die water. Volgens die plasing is die video by die Seoul-dieretuin in Suid-Korea verfilm. Nog ŉ olifant haas na die ma om haar te help. Die twee olifante werk dan saam om die kalfie te red terwyl die kalfie spook om sy slurp bo die water te hou. ŉ Derde olifant loer ook angstig agter ŉ heining na die toneel. Die twee olifante stap dan in die water in en skuif die kalf na die vlak kant van die dammetjie. Die kalfie se lewe is gered danksy die olifante wat vinnig reageer het. Die video wys hoe goedhartig olifante kan wees. Duisende gebruikers het al die video gedeel. “Dit is hoe kinders beskerm moet word,” skryf een kyker in die kommentaar. “Diere is baie beter as mense. Hulle sien die bedreiging en reageer onmiddellik.” In the Seoul zoo, two elephants rescued baby elephant drowned in the pool pic.twitter.com/zLbtm84EDV — Gabriele Corno (@Gabriele_Corno) August 13, 2022